Oppsummering

**//Undervisning 2.0 en nødvendighet i den videregående skolen?//**
Norsk skole har som mål å utdanne elever som kan bidra og fungere i samfunnet vi lever i. Samfunnsutviklingen de siste årene har derimot gått forbi skolen på mange områder. De arbeidsmetodene vi bruker i skolen i dag, samvarer på ingen måte med de kravene samfunnet utenfor stiller. Om vi fremdeles ønsker å være en lærende organisasjon for fremtidens arbeidstakere, må vi endre oss. Gjør vi ingenting, eller endrer vi oss for sakte, risikerer vi å utdanne elever som passer inn i fortiden mer enn fremtiden. Dette kan vi ikke være fornøyd med.

//Å komme i gang// Skole 2.0 innebærer fleksibilitet, både når det gjelder rombruk, tidsbruk og arbeidsmetodikk. I tillegg baserer den seg på et læringssyn der elevene mer aktivt tar del i sin egen læring, og der web2.0 er inkorporert både fra lærerens og ledelsens side. Skole2.0 er ikke et statisk begrep. Den er i stadig endring. Ledelsen må fokusere på delmål, med basis i visjonen, og endre kurs i takt med den fremtidige utviklingen. Med de rammevilkårene norsk skole har i dag, vil det også være umulig å oppnå skole 2.0 på kort sikt.

Endringsprosesser må likevel starte. Vi ser nødvendigheten av at det starter i klasserommet med engasjerte lærere som prøver og som ønsker å drive undervisning2.0. Dette krever et stort engasjement. Dette engasjementet og erfaringene som gjøres må synliggjøres for ledelsen. Det er så ledelsens oppgave å ta til seg de nye erfaringene, og bruke de som grunnlag for hvilke krav som skal stilles til lærerne. Å få til en endring krever en stram ledelse, som både stiller krav, tilrettelegger for oppdatering og utprøving og som viktigst av alt følger opp.

//Samarbeid er et nøkkelord// Kravene til fremtidens lærer er mange. Forhåpentligvis vil lærerne som nå er på vei inn være forbredt på disse endringene. For de lærerne som allerede er i skolen, vil overgangen til undervisning2.0 være stor. Skal utviklingsarbeidet bli vellykket blir samarbeid mellom kollegaer viktig. Dette gjelder både i arbeidet med undervisninsopplegg og i IKTopplæringen. Økt samarbeid vil skape større trygghet blant kollegaer og kan dermed føre til at en tør prøve ut mer. Et visst samarbeid må også finne sted mellom lærere og ledelsen for sammen og finne kloke veier omkring hinder som vil komme.

Vi skal ikke glemme at overgangen til undervisning2.0 også vil være svært krevende for våre elever. Vi må vise dem at gjennom samarbeid kan de oppnå bedre resultater enn om de arbeider alene. De må hjelpe hverandre til bedre kunnskap. Vi ser altså på samarbeid som nøkkelen til suksess når det gjelder å innføre de nevnte endringene.

Selv om samarbeid vil være til stor hjelp i endringsprosessen, vil det også stilles store krav til personen som vi mener har hovedrollen i prosessen, nemlig læreren. Han vil være den viktigste ressursen ved igangsetting og gjennomføring av undervisning 2.0 som er den viktigste forutsetningen for å oppnå skole2.0.

**Hvem blir fremtidens lærere?**
Mange lærere hadde under utdanningen andre forventninger til læreryrket enn det som stilles i dag. "Det er ikke min jobb" er kommentarer en til stadighet hører i korridorene. Noen ganger stemmer dette, andre ganger ikke. I år gjennomførte skolen for første gang obligatorisk lærerevaluering. Denne kan utvikles til å bli et godt styringsredskap for den enkelte lærer. Hjelpetiltak må iverksettes for å oppdatere eller hjelpe lærere til å bli bedre. Det må stilles krav til evner og utvikling. Samtidig kan en stille spørsmålstegn ved dagens ansettelsessystem. Er denne yrkesgruppen tjent med at lærerne blir ansett på "livstid", uten krav til resultater. Hvilke positiv effekt har det på skoleutvikling og læreryrkets rennommè?

Fremtidige lærere bør være mer enn sterk faglig. For å kunne fungere som en god lærer i fremtiden vil en måtte se på seg selv som en servicearbeider. Det vil være viktig med gode kommunikasjonsevner, kreativitet, gode IKT kunnskaper, være problemløser, ha gode samarbeidsevner, være flink til å organisere, tenke langsiktig, kunne lage klare planer og rammer for undervisning og evaluering, være fleksibel angående arbeidsmetodikk og selvsagt ha god veiledningskompetanse. Mange krav, men alle er relevante for å kunne drive undervisning2.0 og dermed føre dagens skole frem til målet som er skole2.0.